އޮފިޝަލް ކަންތައް ޗެޕްޓަރ 2
(2/68ޖ)

[ލިޔެކިޔުމާބެހޭ]

[ރަސްމީ ލިޔުން]
ދައުލަތުގެ ރަސްމީ ލިޔުންތަކުގެ ތެރެއިން ކޮންމެހެން ބޭރު ބަހަކުން ލިޔަންޖެހޭ ލިޔުންތައް މެނުވީ އެހެން ހުރިހާ ލިޔުންތަކެއް ހުންނަން ވާނީ ދިވެހިބަހުން ލިޔެފައެވެ.

[ ]
ކޮންމެ ތަނަކުން ހިންގާ ކަންތައްތައް އެތަނެއްގެ ދަފުތަރުގައި ލިޔަން ވާނެއެވެ.

[ ]
ދައުލަތުގެ އެންމެހައި ލިޔުންތައް ލިޔަން ވާނީ ކިޔަން އެނގޭނެހެން ރީތިކޮށެވެ. މިއިން ކޮންމެ ލިޔުމެއްގައި ހިޖްރީ ތާރީޚާއި މީލާދީ ތާރީޚު ޖަހަންވާނެ އެވެ. މީގެ ތެރެއިން ސޮއިކުރުން ލާޒިމު ކޮންމެ ލިޔުމެއްގައިމެ އެ ލިޔުމެއް ލިޔެފައިވާ ބަހުގެ އަކުރުން ނުވަތަ ތާނައަކުރުން ނުވަތަ ޢަރަބި އަކުރުން ސޮއިކުރަން ވާނެއެވެ.

[ ]
ދައުލަތުގެ އެއްތަނުން އަނެއްތަނަށް ސިޓީ ލިޔާނޭ މިސާލު:

[ސޮއިކުރުމާއި އަމުރުކުރުން]
ކޮންމެހެން ބޭނުމެއް ޖެހިއްޖެ ހާލެއްގައި މެނުވީ، ދައުލަތުގެ ރަސްމީ ކޮންމެ ލިޔުމެއް ލިޔެ ސޮއިކުރަން ވާނީ އަދިކޮންމެ އަމުރެއް ކުރަންވާނީވެސް، އެމީހެއްގެ ރަސްމީ އޮފީހެއްގައެވެ.

[ސިޓީއާބެހޭ]
ސަރުކާރުގެ ތަންތަނުން ރައީސުލްޖުމްހޫރިއްޔާގެ އޮފީހަށް ލިޔާ ސިޓީތަކުގެ ތެރެއިން އެތަނެއްގެ ފަރާތުން ކަމެއް ނުވަތަ ލަފައަކަށް އެދި ލިޔާ ސިޓީގައި އެމީހަކަށް އެކަން ފެންނަ ގޮތެއް ނުވަތަ ލަފައެއް ލިޔަން ވާނެއެވެ.
މިނިސްޓްރީތަކާއި ޑިޕާޓްމަންޓްތަކާ އަދި އެޓަރނީ ޖެނެރަލްގެ އޮފީހަށް އެކިއެކި ފަރާތް ފަރާތުން ލިބޭ ސިޓީތަކުގެ ތެރެއިން ރައީސުލްޖުމްހޫރިއްޔާގެ އޮފީހަށް ސިޓީއެއް ފޮނުވަން ވެއްޖެނަމަ، އެ ސިޓީގެ ނަކަލެއް އެ ފަރާތަކުން ލިޔާ ސިޓީއާއެކު ފޮނުވަން ވާނެއެވެ. މިގޮތުގެ މަތީން ލިޔާ ސިޓީގައިވެސް މި މާއްދާގެ ހ. ގައި ބަޔާން ވެގެންވާ ގޮތުގެމަތީން އެކަމަކާ މެދު ފެންނަ ގޮތެއް ނުވަތަ ލަފައެއް ލިޔަންވާނެ އެވެ.
ދައުލަތުގެ އެއް ތަނަކުން އަނެއް ތަނަކަށް ލިޔާ ސިޓީތަކުގެ ތެރެއިން އެތާނގެ ފަރާތުން ކަމަކަށް ނުވަތަ ލަފައަކަށް އެދި ލިޔާ ސިޓީގައި އެތަނަކަށް އެކަމެއް ފެންނަ ގޮތެއް ނުވަތަ އެކަމެއްގެ ލަފައެއް ލިޔަން ވާނެއެވެ.
މިނިސްޓްރީއެއް ނުވަތަ ޑިޕާޓްމަންޓެއްގެ ދަށުގައިވާ ތަނަކުން ރައީސުލްޖުމްހޫރިއްޔާގެ އޮފީހަށް ސިޓީއެއް ފޮނުވަން ވެއްޖެނަމަ، ފޮނުވާނީ އެތަނެއް ގުޅިފައިވާ މިނިސްޓްރީއެއް ނުވަތަ ޑިޕާޓްމަންޓެއް މެދުވެރި ކޮށްގެންނެވެ. މީގެ ތެރޭގައި ސީދާ ރައީސުލްޖުމްހޫރިއްޔާ ހަވާލުވެގެން ހިންގާ ތަންތަނެއް ނުހިމެނެއެވެ.

[ ]
ދައުލަތުގެ ކަންކަމާމެދު ކުރިން ފޮނުވާފައިވާ ސިޓީއަކާބެހޭ ވާހަކައެއް ލިޔަނީވިއްޔާ ކުރިން ލިޔުނު ސިޓީގެ ހަވާލާ ފަހުގެ ސިޓީގައި ދޭންވާނެ އެވެ.

[ ]
ދައުލަތުގެ އެއްތަނަކުން އަނެއްތަނަކަށް ފޮނުވި ސިޓީއަކަށް އެވަގުތަށް ފުރިހަމައަށް ޖަވާބު ދެވެން ނެތްނަމަ އެކަމާމެދު ކުރަންވީ ކަމަކާ އަދި ފުރިހަމަ ޖަވާބެއް ދެވޭނޭ ދުވަސްވަރެއް ބަޔާންކޮށް އެތަންވަޅަށް ފުދޭނެ ޖަވާބެއް ލިޔެ ފޮނުވަން ވާނެއެވެ.

[އެޑްރެސް ކުރުން]
ދައުލަތުގެ ކަންކަމާ މެދު ސަރުކާރުގެ ތަންތަނުން ލިޔާ ކޮންމެ ލިޔުމެއް ހުންނަން ވާނީ އެތަނެއްގެ އެޑްރެހުގައެވެ.

[ޕޯސްޓް ކުރުން]
ދައުލަތުގެ ފޮތްފޮތާއި ރަސްމީ ލިޔުންތައް ޕޯސްޓުން ފޮނުވަން ވާނީ ރަޖިސްޓަރީ ކޮށްފައެވެ.

[ދައުލަތުގެ ސިއްރު]
ދައުލަތުގެ އަމުރަކާ ނުލައި ދައުލަތުގެ އެއްވެސް ލިޔުމެއް ނުވަތަ އޭގެ ނަކަލެއް ވިޔަސް އެލިޔުމަކާ ނުބެހޭ ބޭރު މީހަކަށް ދައްކައިގެން ނުވާނެއެވެ. އަދި ދައުލަތުގެ އެއްވެސް ވާހަކައެއް އެކަމާ ނުބެހޭ ބޭރު މީހަކަށް އަންގައިގެން ނުވާނެއެވެ.

[ނަކަލު]
ދައުލަތުގެ ކޮންމެ ލިޔުމެއްގެ ނަކަލު އެލިޔުމެއް ލިޔުނު ތަނެއްގައި އޮންނަން ވާނެއެވެ.

[ރަސްމީ ލިޔުން ފޮނުވުން]
ދައުލަތުގެ ފަރާތުން ފޮނުވޭ އެންމެހައި ރަސްމީ ލިޔުންތަކާއި ސިޓީތައް ލިބިގަންނަ މީހާ އެތަކެތި ބަލައިގެންފައި ސޮއިކުރާނޭ ފޮތެއްނުވަތަ ރަސީދެއް ސިޓީއާއި ނުވަތަ ލިޔުމާ އެކު ފޮނުވަން ވާނެއެވެ. އެ ފޮތުގައި ނުވަތަ ރަސީދުގައި، ސޮއިކުރަން ވާނީ އެ ސިޓީ ނުވަތަ ލިއުން ލިބިގަންނަ ވެރިއަކު ނުވަތަ އެކަމަށް ހުއްދަ ލިބިގެންވާ މީހެކެވެ.

[އަހަރު ރިޕޯޓު]
ސަރުކާރުގެ ކޮންމެ ތަނެއްގައިމެ ހިނގި ކަންތަކުގެ އަހަރު ރިޕޯޓު ލިޔެ ކޮންމެ އަހަރެއްގެ ޖަނަވަރީގެ 5 ވަނަ ތާރީޚަށް އެތަނެއް ގުޅިފައިވާ މިނިސްޓްރީއަކަށް، ނުވަތަ ޑިޕާޓްމަންޓަކަށް ފޮނުވަން ވާނެއެވެ.
މިނިސްޓްރީތަކާއި ރައީސުލްޖުމްހޫރިއްޔާގެ އޮފީހުގެ ދަށުގައިވާ ތަންތަނުންނާ އަދި އެޓަރނީ ޖެނެރަލްގެ އޮފީހުން އަހަރު ރިޕޯޓު ލިޔެ ކޮންމެ އަހަރަކު ޖަނަވަރީގެ 10 ވަނަ ތާރީޚަށް ރައީސުލް ޖުމްހޫރިއްޔާގެ އޮފީހަށް ފޮނުވަން ވާނެއެވެ.
ޕްރެޒިޑެންޝަލް އެޑްރެހުގައި ދައުލަތް ހިނގި ގޮތުގެ ޢާންމު ރިޕޯޓަކާއި ދައުލަތުގެ ކުރިއަށް އޮތް އަހަރުގެ ސިޔާސަތު ބިނާކޮށްފައިވާ ގޮތް ރައްޔިތުންގެ މަޖިލީހަށް ހުށަހަޅަން ވާނެއެވެ.